Arvydas Albinas Macas

**Arvydas Albinas Macas** (1940&nbsp;m. vasario 12&nbsp;d. Kaunas – 2009&nbsp;m. balandžio 10&nbsp;d. Kaunas) – radijo inžinierius, tinklininkas, trumpabangininkas (radijo mėgėjų stoties šaukinys LY2OO), tarptautinės klasės radijo sporto meistras, sporto organizatorius, ilgametis Kauno technologijos universiteto dėstytojas.
## Biografija
### Šeima
Arvydas Macas gimė Broniaus ir Albinos Macų šeimoje. Tėvas Bronius Macas (1913–1997) – Didžiojo Lietuvos etmono kunigaikščio Jonušo Radvilos husarų pulko puskarininkis, apdovanotas Lietuvos Didžiojo kunigaikščio Gedimino ordino medaliu (1938). Po karo dirbo žuvies pramonėje. Mama Albina Kisieliūtė-Macienė (1910–1994) mokėsi Glazgo (1929–1930), Vytauto Didžiojo (1930–1935), Londono politechnikos (1935–1936; dabar Vestminsterio) universitetuose. Dėstė anglų kalbą mokyklose, Vilniaus universitete, Kauno politechnikos institute. Sesuo Audronė Vitkauskienė – gydytoja.
Karo ir pokario metais šeima gyveno Marijampolėje, Vilniuje, Šilutėje.
### Išsilavinimas
1953–1957&nbsp;m. A.&nbsp;Macas mokėsi Kauno 3-ioje vidurinėje mokykloje (vėliau Salomėjos Nėries). 1957–1962&nbsp;m. Kauno politechnikos instituto (nuo 1990&nbsp;m. Kauno technologijos universitetas) Elektrotechnikos fakultete studijavo radiotechniką. 
## Pedagoginė ir profesinė veikla
*1962–2009 m. dėstė Kauno technologijos universitete.
*1962–1988 m. Kauno politechnikos instituto radijo klubo tarybos pirmininkas.
* 1960–1978 m. Lietuvos radijo sporto federacijos informacinių leidinių redaktorius.
* 1987 m. tapo Kauno politechnikos instituto geriausio dėstytojo konkurso nugalėtoju
A. Maco darbo kryptys buvo elektroninės grandinės, elektroniniai prietaisai, kvarciniai autogeneratoriai, neelektrinių dydžių generatoriniai matuokliai. Paskelbė daugiau kaip 30 mokslinių, metodinių publikacijų, radijo sporto populiarinamųjų straipsnių, buvo mokomųjų knygų „Signalai ir sistemos“ (2004) ir „Netiesinės sistemos“ (2006) bendraautoris.
1996–2004 m. bendrovės „Mikrovisatos TV“ direktorius ir vienas kūrėjų.
## Sportas
### Tinklinis
Mokydamasis vidurinėje mokykloje A.&nbsp;Macas su Kauno jaunių tinklinio komanda daug kartų iškovojo prizines vietas. Vėliau žaidė Kauno „Sakalo“ ir Lietuvos vyrų tinklinio komandose.
#### Svarbiausi pasiekimai
* 1961 m. su Lietuvos rinktine laimėjo SSRS zonines (8 respublikų) varžybas.
* 1963 m. su Kauno vyrų komanda tapo Lietuvos spartakiados nugalėtoju. 
* 1965, 1966 ir 1968 m. su Kauno „Sakalo“ komanda tapo Lietuvos čempionu. 
A. Macas žaidė pirmosiose Kauno sporto halėje vykusiose tinklinio varžybose.
### Radijo sportas
1960–1980&nbsp;m. ir 2006–2009&nbsp;m., būdamas Lietuvos radijo sporto federacijos pirmininko pavaduotojas, A.&nbsp;Macas organizavo jaunųjų radistų varžybas, populiarino foksoringo ir palydovinės navigacijos rungtis. Buvo puikus radijo telegrafistas, Kauno radijo klubo Morzės abėcėlės mokymo kursų vadovas. 1962–1988&nbsp;m. vadovavo KPI radijo klubui. Buvo KPI sportinio-techninio klubo „Politechnika“ tarybos pirmininkas. Būdamas KPI radijo klubo pirmininkas ir Lietuvos radijo sporto federacijos pirmininko pavaduotojas, 1965&nbsp;m. organizavo pirmąsias Lietuvos, Latvijos ir Estijos radijo sporto varžybas, vėliau, Baltijos šalims atgavus nepriklausomybę, išaugusias į tarptautines „Baltic Contest“ varžybas, kuriose kasmet dalyvauja apie 500 dalyvių iš 40 šalių. A.&nbsp;Macas buvo aktyvus šių varžybų dalyvis, organizatorius ir rėmėjas, įsteigė specialųjį prizą už geriausią rezultatą tarp veteranų (vyresnių nei 60 metų). Kartu su Algiu Kregžde A.&nbsp;Macas inicijavo ir organizavo pirmąsias KPI radijo klubo ekspedicijas į Gruzijos kalnus, kur 1966&nbsp;m. komanda pasaulio trumpųjų bangų čempionate iškovojo nugalėtojų taurę. 1971&nbsp;m. A.&nbsp;Macui suteiktas tarptautinės klasės radijo sporto meistro vardas
#### Svarbiausi pasiekimai
Visi laimėjimai pasiekti su Kauno politechnikos instituto kolektyvinės radijo stoties komanda.
* Pasaulio tolimųjų ryšių (CQ WW DX m.o.s.t.) čempionas (1966)
* 5 kartus SSRS radijo ryšio trumposiomis bangomis čempionas (1964, 1966–1968, 1970)
* 2 kartus Pabaltijo ryšio trumposiomis bangomis čempionas (1967, 1968)
* SSRS radijo ryšio trumposiomis bangomis čempionato bronzos medalininkas (1971) 
* 2 kartus Europos ryšio trumposiomis bangomis čempionas (1969, 1978)
* Europos radijo ryšio trumposiomis bangomis čempionato bronzos medalininkas (1978) 
* 2 kartus pasaulio tolimųjų ryšių (CQ WW DX) vicečempionas (1981) 
* Pasaulio radijo ryšių (CQ WW PX) vicečempionas (1984)
* Pasaulio čempionato (IARU) bronzos medalininkas (1984)
* Pasaulio tolimųjų ryšių (CQ WW DX m.o.m.t.) čempionas (1985) 
## Apdovanojimai už nuopelnus sportui

* 1995 m. 3 laipsnio medalis „Už nuopelnus Lietuvos sportui“
* 2010 m. (po mirties) už išskirtinius nuopelnus Europos radijo sportui A.&nbsp;Macui suteiktas Europos Radijo sporto federacijos (ERSF) garbės nario vardas.
## Veikla Lietuvos atgimimo metu
Pirmojo Lietuvos buriuotojų žygio per Atlantą metu (1989 m. gegužės – rugsėjo mėn.) kartu su kitais Kauno technologijos universiteto (tada dar Kauno politechnikos instituto) Radijo klubo trumpabangininkais A.&nbsp;Macas organizavo radijo ryšį su buriuotojais ir jį sėkmingai palaikė visos kelionės metu.
1991&nbsp;m. sausio 13 d., kai buvo užimtas Vilniaus televizijos bokštas, Radijo klubas pradėjo perdavinėti naujausias žinias apie įvykius Lietuvoje užsienio trumpabangininkams, ir taip jos per keletą minučių pasiekdavo Vakarų televizijos tinklus bei radijo stotis. A.&nbsp;Macas buvo vienas iš maždaug 15-kos Radijo klubo narių, aktyviai dalyvavusių šioje veikloje. Iki 1991&nbsp;m. rugpjūčio mėn. pamainomis bent po tris žmones jie budėjo ir dirbo visą parą. 1991&nbsp;m. sausio mėn. Kauno technologijos universiteto trumpabangininkai Kauno savivaldybės pastate įrengė radijo stotį ir nuolat budėjo. Taip pat slapta įrengė bei parengė darbui galingą (5&nbsp;kW) radijo siųstuvą ir anteną Kauno klinikose. 
## Šaltiniai

## Bibliografija
* 
* 
## Išorinės nuorodos
* Enciklopedija Lietuvai ir pasauliui apie Arvydą Macą
* LY2OO Arvydas
* 4L7A – KPI radijo klubo ekspedicija į Gruziją
* Lietuvos sporto enciklopedija apie radijo sportą
* Filmas „Trumpomis bangomis“ (Lietuvos televizija)